Pe 25 decembrie 2023, Ianis Hagi a făcut un pas important în viața lui. Acesta s-a cununat civil cu logodnica lui, Elena, iar cei doi au fixat data și pentru nuntă. Marele eveniment va avea loc chiar în timpul EURO 2024, acolo unde România s-a calificat după o pauză de opt ani. Când va fi nunta.
Ianis Hagi s-a căsătorit civil cu Elena Tănăse, o tânără originară din Constanța, la câteva luni de la cererea în căsătorie, care a avut loc la Paris. Petrecerea de cununie a avut loc la un club select din Capitală, pe 25 decembrie 2023, fiind prezenți aproximativ 400 de invitați, între care nume grele din sportul românesc.
În această vară, jucătorul lui Alaves va face și nunta. Astfel, Ianis Hagi a stabilit data pentru marele eveniment chiar în perioada în care va avea loc EURO 2024, între 14 iunie și 14 iulie. Deși România va juca la Campionatul European, mijlocașul se va căsători religios în ziua disputării finalei turneului din Germania, notează Cancan.
Pentru acest eveniment, internaționalul tricolor a impus un dress code, astfel că nuntașii vor trebui să se încadreze în stilul black tie. Așadar, domnii vor trebui să îmbrace costume în culori închise, cămașă albă și papion, în vreme ce reprezentantele sexului frumos sunt rugate să poarte rochii elegante, negre, mov, aurii sau argintii.
La cununia civilă, Ianis Hagi a avut o ținută deosebită formată dintr-un costum negru complet, cu papion, pentru care ar fi scos din buzunar aproximativ 3.000 de euro.
Dar cea care a atrs toate privirile în ziua cununiei a fost soția lui Ianis Hagi, Elena Tănase a purtat o rochie lungă, roșie, mulată pe corp, care i-a venit perfect. Ținuta a fost achiziționată de la magazinul Marchesa și ar fi costat aproape 10.000 de euro.
La finalul lunii august, Ianis Hagi a fost cedat sub formă de împrumut de Rangers la Deportivo Alaves, până la finalul sezonului. El a bifat 806 de minute în acest sezon pentru gruparea din Spania și a reușit să marcheze două goluri și să paseze decisiv o dată. Întrebat în legătură cu viitorul său, fiul lui Gică Hagi a spus unde vrea să joace din vară.
Ianis Hagi a mărturisit că și-ar dori să rămână în campionatul Spaniei și în sezonul viitor, chiar dacă mai are contract cu Rangers încă doi ani de zile.
"Iubesc nivelul din La Liga, iubesc totul în Spania: echipele, competiția dintre jucători și echipe, presiunea care există aici.
Simt că este campionatul în care pot avea cel mai mare succes și în care îmi pot arăta toate calitățile. Este liga pe care am urmărit-o de când eram copil și a fost mereu visul meu să fiu aici. Sunt aici acum și vreau să fiu aici mult timp", a declarat Ianis Hagi pentru Marca.